b'\n_START_ARTICLE_\nJane\xc5\xbeeva livka\n_START_SECTION_\nOpis\n_START_PARAGRAPH_\nJane\xc5\xbeeva livka ima v mladosti izbo\xc4\x8den, kasneje pa raven klobuk, ki je izjemoma lahko celo lijast. Klobuk odraslih primerkov meri med 4\xe2\x80\x938\xc2\xa0cm v premeru. Povr\xc5\xa1ina je gladka, sivkasto, modrikasto zelenkastih odtenkov, pri starih gobah pa mo\xc4\x8dno obledi. Listi\xc4\x8di so sivkasto beli in so ravno prirasli na bet bele do bledo zelene barve. Ta je visok od 4 do 8\xc2\xa0cm, valjaste oblike in ima premer od 0,5 do 1\xc2\xa0cm. Je poln, proti dni\xc5\xa1\xc4\x8du pa nekoliko \xc5\xa1ir\xc5\xa1i kot pri vrhu. Na spodnjem delu je belo polsten._NEWLINE_Meso teh gob je belo ali bledo zelenkaste barve, z izrazitim vonjem po jane\xc5\xbeu in je milega okusa. Trosni prah je bel, sestavljen pa je iz trosov dimenzij 6-7 x 3-4 mikrone. Po obliki so trosi elipsasti, neamiloidni.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nJane\xc5\xbeeva livka raste tako v listnatih kot iglastih gozdovih in je dokaj pogosta vrsta. Pojavlja se v zmernem pasu Azije, Evrope in Severne Amerike._NEWLINE_Klobuki teh gob se lahko su\xc5\xa1ijo ali pa uporabljajo sve\xc5\xbei predvsem za za\xc4\x8dinjanje jedi. Po ve\xc4\x8dini te gobe rastejo v skupinah ali \xc4\x8darovni\xc5\xa1kih krogih.'